ToekomsVenster: Die verantwoordelikheid om ander te seënhttps://rak2.spens.co.za/radio/2016/483.mp3 Argieffoto. Mag die Here jou seën uit Sion, dat jy die voorspoed van Jerusalem kan aanskou al die dae van jou lewe. – Psalm 128:5 Ag, ons moet mekaar baie meer seën. Daar gebeur iets wanneer mense in die naam van die Here geseën word. Dis ook nie net die prerogatief van gelegitimeerdes (dominees en pastore) om seën uit te spreek nie, maar elke gelowige het die geleentheid en verantwoordelikheid om ander te seën. Vaders kan hul gesinne seën, egpare mekaar onderling. Gemeentelede kan mekaar in die Naam van die Here seën en natuurlik die leraar wat Sondae op paslike wyse die gemeente van die lieflike teenwoordigheid en omgee van God verseker. Hier volg ŉ baie mooi seënbede. Bid dit vandag sommer hardop. Here, maak my ŉ instrument van u vrede. Waar daar haat is, laat my liefde bring. Waar daar oortredings is, vergifnis, waar daar twyfel is, geloof, waar daar wanhoop is, hoop. waar daar duisternis is, lig, waar daar droefheid is, vreugde. O, Heilige Meester, gee dat ek, in plaas daarvan om vertroosting te soek, ander sal vertroos; om begrip te soek, andere sal verstaan; om liefde te soek, andere sal bemin. Want dit is deur te gee, dat ek ontvang; deur te vergewe, dat ek vergewe word. En dit is deur te sterwe, dat ek die ewige lewe beërwe.